時南明鄭成功已薨，子經嗣立。聞琉球入貢於清，遂遣海賊，屢劫貢船。十二年，三藩作亂，貢使留蘇州。十五年，耿精忠遣遊擊陳應昌至國招王，不從。及三藩亂平，始遣使求封於清。二十一年，聖祖遣翰林院檢討汪楫、內閣中書舍人林麟焻齎詔至國，諭祭故王尚質，冊王為琉球國中山王。王遣湖城親方蔡肇功至閩省習曆法，刊《時憲曆》頒行國中。二十八年，置御系圖座，掌群臣家譜。三十六年，唐榮總理官蔡鐸始纂《中山世譜》。三十九年，國中始禁中華錢，咸用鳩目錢。